Pisac koji mi je pomogao shvatiti čovjeka

Pavao Pavličić značajan je hrvatski pisac rođen 1946. Godine u Vukovaru. Poznat je po svojim romanima u kojima se javljaju kriminalistički elementi. Posebno bih istaknula roman „Koraljna vrata“, kojim proširuje vidike čitatelja donoseći neke nove i zanimljive zaključke.

Pavao Pavličić nas, u svom romanu „Koraljna vrata“, uvodi u jedinstveni svijet putem glavnog lika Krste Brodnjaka koji, i ne sluteći, poput mnogih svojih prethodnika, biva ulovljen u tajanstveni labirint otočkog života. Krsto Brodnjak na početku, poput svih normalnih ljudi, teži poboljšanju i u konačnici savršenstvu. Savršenstvo je zapravo pojava koju nam Pavao Pavličić prikazuje na novi i izmijenjeni način. Svi ljudi doživljavaju savršenstvo kao nešto što moraju dosegnuti, međutim nitko i ne pomisli što bi bilo da se stanje savršenstva zaista i ostvari.

Roman „Koraljna vrata“ djelo je o jednom drugom djelu, poznatom Gundulićevom epu „Osmanu“, kojemu Pavličić u ovome djelu pridružuje dva pjevanja koja ga u stvarnosti dijele od savršenstva. Pavličićeva razmišljanja koja su mi pokazala svijet iz jedne nove perspektive počinju se izražavati kroz Ontu, koji se doima luđakom, a zapravo je jedini bio sposoban raspoznati pravo stanje stvari. Iza magle čuda i neobjašnjivih događaja krije se bolna stvarnost. Ludi Onte ipak je bio u pravu da ništa ne smije biti savršeno, a da je Osman cjelovit, on bi to zaista i bio. Prema tome, ljudska težnja savršenstvu nikada neće njime zaista i rezultirati. Sve savšenstvo će, poput Osmanova pepela, nestati iza Koraljnih vrata.

Ona istinska poruka koja se krije iza naslova „Koraljna vrata“ i koja nam pomaže shvatiti stvarnost, ljude i čitav svijet jest da su bolest, patnja i zlo dobri te da zasigurno dolaze od Boga, dok su zdravlje i sreća poslani na zemlju s one suprotne, tamnije strane. Upravo se bolest, pa time i nesavršenstvo, naglašavaju u cijelom romanu preko tjelesnog nedostatka Krste Brodnjaka, koji će zauvijek biti nepotpun poput „Osmana“. Dakle, ništa ne smije biti savršeno, mora imati rupe jer one u nama rađaju želju za poboljšanjem, za nadopunom. Jer, kako Pavao Pavličić govori za književnost „što veća, što bolnija, što užasnija rupa, to bolja literatura“, tako je i s našim životom. Rupa nastala u tako značajnom djelu kao što je Osman poticat će kreativce na stvaranje nečeg jednako dobrog kao što je Osman, a rupa nastala od neuzvraćene ili neostvarive ljubavi tjerat će nas na pronalazak nove. Upravo su rupe i nedostaci ono što nam svima treba jer bez njih ne bi bilo ni napretka, ni razvoja, a cjeloviti Osman, savršenstvo, postojat će „samo kao obećanje, kao mogućnost, samo ka šapat da cjelina ipak postoji, da bismo jednom mogli biti čitavi“.

Ivana Derežić, 4.a